ระเบียบคณะกรรมการข้าราชการฝ่ายศาลปกครอง

ว่าด้วยการเงินและการเก็บรักษาเงิน (ฉบับที่ ๓)

พ.ศ. ๒๕๔๗

 

 โดยที่เป็นการสมควรแก้ไขเพิ่มเติมระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ ให้มีความเหมาะสมยิ่งขึ้น

 อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๓) พ.ศ. ๒๕๔๗”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกนิยามคําว่า “หัวหน้าการเงิน” ในข้อ ๓ ของระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “หัวหน้าการเงิน” หมายความว่า หัวหน้ากลุ่มงานการเงิน สังกัดกองการเงินและบัญชีของสํานักงานหรือข้าราชการซึ่งได้รับมอบหมายให้ปฏิบัติหน้าที่ในลักษณะเดียวกัน

 ข้อ ๔ ให้แก้ไขคําว่า “กองคลัง” และคําว่า “ผู้อํานวยการกองคลัง” ในระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ ซึ่งแก้ไขเพิ่มเติมโดยระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน (ฉบับที่ ๒) พ.ศ. ๒๕๔๔ เป็น “กองการเงินและบัญชี” และ “ผู้อํานวยการกองการเงินและบัญชี”

 ข้อ ๕ ให้ยกเลิกความในข้อ ๒๖ ข้อ ๒๗ ข้อ ๒๘ และข้อ ๒๙ ของระเบียบคณะกรรมการข้าราชการฝ่ายศาลปกครอง ว่าด้วยการเงินและการเก็บรักษาเงิน พ.ศ. ๒๕๔๒ และให้ใช้ความต่อไปนี้แทน

 “ข้อ ๒๖ การจ่ายเงินให้จ่ายเป็นเช็ค หรือจ่ายโดยการสั่งให้ธนาคารโอนเงินจากบัญชีเงินฝากของสํานักงานหรือสํานักงานศาลเข้าบัญชีเจ้าหนี้หรือผู้มีสิทธิรับเงิน ยกเว้นในกรณีจ่ายจากเงินสดย่อย

 ข้อ ๒๗ การเขียนเช็คสั่งจ่ายและการสั่งจ่ายเช็ค ให้ปฏิบัติดังนี้

 (๑) การเขียนเช็คสั่งจ่าย

 (ก) การจ่ายเงินให้แก่เจ้าหนี้ ในกรณีซื้อ เช่าทรัพย์สิน หรือจ้างทําของ ให้ออกเช็คสั่งจ่ายในนามของเจ้าหนี้ ขีดฆ่าคําว่า “หรือตามคําสั่ง” หรือ “หรือผู้ถือ” ออก และขีดคร่อมด้วย

 (ข) การจ่ายเงินให้แก่เจ้าหนี้นอกจากกรณีตาม (ก) ให้ออกเช็คสั่งจ่ายในนามของเจ้าหนี้ขีดฆ่าคําว่า “หรือตามคําสั่ง” หรือ “หรือผู้ถือ” ออก และขีดคร่อมหรือไม่ก็ได้

 (ค) ในกรณีสั่งจ่ายเงินด้วยเช็คเพื่อเบิกเงินสดมาจ่าย ให้ออกเช็คสั่งจ่ายในนามเจ้าหน้าที่ผู้ได้รับมอบหมายและขีดฆ่าคําว่า “หรือตามคําสั่ง” หรือ “หรือผู้ถือ” ออก ห้ามออกเช็คโดยไม่ระบุชื่อผู้รับเงิน ห้ามออกเช็คสั่งจ่ายเงินสด

 (ง) การออกเช็คเพื่อสั่งให้ธนาคารโอนเงินให้เจ้าหนี้หรือผู้มีสิทธิรับเงินตามข้อ ๒๘ ให้ออกเช็คสั่งจ่ายในนามของธนาคาร และให้ระบุคําว่า “เพื่อโอนให้เจ้าหนี้ ........ ราย” ไว้ในเช็คด้วย

 (จ) การเขียนหรือพิมพ์จํานวนเงินในเช็คที่เป็นตัวอักษร ให้เขียนหรือพิมพ์ให้ชิดคําว่า “บาท” และขีดเส้นหน้าจํานวนเงิน อย่าให้มีช่องว่างที่จะเขียนหรือพิมพ์จํานวนเงินเพิ่มเติมได้ และให้ขีดเส้นตรงหลังชื่อสกุล ชื่อบริษัท หรือห้างหุ้นส่วน จนชิดคําว่า “หรือตามคําสั่ง” หรือ “หรือผู้ถือ” แล้วแต่กรณี โดยมิให้มีการเขียนหรือพิมพ์ชื่อบุคคลอื่นเพิ่มเติมได้อีก

 (๒) การสั่งจ่ายเช็คของสํานักงานและสํานักงานศาลทุกครั้ง จะต้องลงลายมือชื่อผู้มีอํานาจลงนามในเช็ค หากมีการระบุรายการในเช็คผิดพลาด ให้ยกเลิกเช็คโดยประทับคําว่า “ยกเลิก” ด้วยตรายางสีแดงไว้ที่ด้านหน้าเช็คนั้น และให้คงเช็คที่ยกเลิกนั้นไว้กับต้นขั้วเพื่อการตรวจสอบ

 ข้อ ๒๘ การจ่ายเงินโดยการสั่งให้ธนาคารโอนเงินจากบัญชีเงินฝากของสํานักงานหรือสํานักงานศาลเข้าบัญชีเจ้าหนี้หรือผู้มีสิทธิรับเงิน ให้ปฏิบัติดังนี้

 (๑) ให้เจ้าหนี้หรือผู้มีสิทธิรับเงินแสดงเจตนาขอรับเงินผ่านธนาคาร ตามแบบคําขอรับเงินผ่านธนาคารที่สํานักงานกําหนด

 (๒) เมื่อหนี้ถึงกําหนดชําระ ให้สํานักงานหรือสํานักงานศาลจัดทําเช็คสั่งจ่ายเงินให้ธนาคารเป็นจํานวนเงินเท่ากับยอดรวมที่จะให้ธนาคารโอนเงินเข้าบัญชีให้เจ้าหนี้หรือผู้มีสิทธิรับเงิน และให้จัดทําเอกสารประกอบการสั่งโอนเงิน จํานวน ๒ ฉบับ เป็นต้นฉบับ ๑ ชุด และสําเนาคู่ฉบับ ๑ ชุด ดังนี้

 (ก) หนังสือสั่งโอนเงิน โดยระบุชื่อ เลขที่บัญชีเงินฝาก และจํานวนเงินที่จะโอนเข้าบัญชีเงินฝากของเจ้าหนี้หรือผู้มีสิทธิรับเงินแต่ละรายที่ได้แสดงเจตนาไว้ตาม (๑)

 (ข) ใบนําฝากเงินเข้าบัญชีให้เจ้าหนี้หรือผู้มีสิทธิรับเงินแต่ละราย ตามแบบของธนาคาร

 (๓) ให้ใช้แบบคําขอรับเงินผ่านธนาคาร หนังสือสั่งโอนเงิน สําเนาใบนําฝากเงินเข้าบัญชีของเจ้าหนี้หรือผู้มีสิทธิรับเงิน และใบเสร็จรับเงินซึ่งลงวันที่ที่โอนเงินเข้าบัญชี เป็นหลักฐานการจ่ายเงิน

 ข้อ ๒๙ การลงนามในเช็คให้ผู้อํานวยการกองการเงินและบัญชีหรือผู้ที่ได้รับมอบหมายลงนามร่วมกับข้าราชการอื่น ตามที่กําหนดไว้ ดังนี้

 (๑) ผู้อํานวยการสํานักหรือกอง กรณีจ่ายเงินไม่เกิน ๕๐๐,๐๐๐ บาท

 (๒) รองเลขาธิการ กรณีจ่ายเงินไม่เกิน ๕,๐๐๐,๐๐๐ บาท

 (๓) เลขาธิการ ไม่จํากัดวงเงิน

 

 สําหรับสํานักงานศาล ให้หัวหน้าสํานักงานศาลลงนามร่วมกับหัวหน้าส่วนบริหารงานทั่วไปหรือผู้ที่ได้รับมอบหมาย กรณีจ่ายเงินไม่เกิน ๒๐๐,๐๐๐ บาท”

 ประกาศ ณ วันที่ ๒๖ พฤศจิกายน พ.ศ. ๒๕๔๗

 อักขราทร จุฬารัตน

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ประกาศในราชกิจจานุเบกษา เล่ม ๑๒๑ ตอนพิเศษ ๗๔ ก หน้า ๙ วันที่ ๗ ธันวาคม พ.ศ. ๒๕๔๗ [↑](#footnote-ref-1)